ועדת החוקה, חוק ומשפט, כנסת 24, פרוטוקול מספר 101, 2021-10-27 18:25

גלעד קריב: מכובדיי, אנחנו מחדשים את הדיון שלנו משעות הבוקר, יש לנו שלוש משימות לפנינו.

גלעד קריב: הראשונה היא להצביע על ההסתייגויות שחזרו אלינו אחרי שוועדת הכנסת דחתה את טענות הנושא החדש.

גלעד קריב: הדבר השני הוא להשלים את ההצבעה על הרביזיות של יתר הסעיפים שדנו בהם, או ההסתייגויות שדנו בהן במהלך הלילה ולאחר מכן אנחנו כמובן נצביע על החוק כולו.

גלעד קריב: אדוני היועץ המשפטי, למרות שאין כאן נציגים של האופוזיציה ועל פניו ניתן לדחות את ההסתייגויות ולא להביא אותן להצבעה.

גור בליי: לא, דווקא הסתייגויות שנשלחו בכתב –

קריאה: נקריא אותן ונצביע.

גור בליי: רביזיות עקרונית צריך, אבל דווקא פה ברגע שכבר אפשרת - - -

גלעד קריב: הבנתי, בסדר גמור, אנחנו מראש לא תכננו לדחות את הדברים, גם בבוקר הודענו שאנחנו גם בהיעדר נציגי אופוזיציה נעסוק, אבל אנחנו נקריא את ההסתייגויות ונצביע עליהן.

גלעד קריב: אז תפנה אותי למספר ההסתייגות.

גור בליי: הסתייגות 12.

גלעד קריב: הסתייגות 12.

גלעד קריב: אני מקריא אותה.

גלעד קריב: בסעיף 1 המוצע, האמור בו יסומן (א) ואחריו יבוא (ב): מטרתו של חוק זה היא להתחיל את פעילותה של הממשלה החדשה שקמה כדי לאפשר לממשלת ההונאה לשרוד.

גלעד קריב: מי בעד קבלת ההסתייגות?

גלעד קריב: מי נגד?

גלעד קריב: ההסתייגות נדחתה.

גלעד קריב: לא אושר.

גור בליי: הסתייגות 22.

גלעד קריב: אני מקריא.

גלעד קריב: בסעיף 1 המוצע, האמור בו יסומן (א) ואחריו יבוא (ב): מטרת חוק זה הינה להתחיל את פעילותה של הממשלה החדשה שקמה כדי להונות את הציבור, לבזבז כספי ציבור ולברוח מעבודת הכנסת.

גלעד קריב: מי בעד ההסתייגות?

גלעד קריב: מי נגד?

גלעד קריב: ההסתייגות נדחתה.

גלעד קריב: לא אושר.

זאב בנימין בגין: לא הבנתי, כמה יש כאלה?

גלעד קריב: תשע.

גור בליי: 72.

זאב בנימין בגין: תשע, אז תוכל לקרוא את השטויות עד הסוף.

גלעד קריב: הסתייגות 72.

גלעד קריב: בסעיף 3 המוצג בהגדרה 'אישור אסדרתי', אחרי 'או תאגיד ציבורי' יבוא 'מאסדר פיננסי'.

גלעד קריב: מי בעד ההסתייגות?

גלעד קריב: מי נגדה?

גלעד קריב: ההסתייגות נדחתה.

גלעד קריב: לא אושר.

גור בליי: הסתייגות 199.

גלעד קריב: בסעיף 17(ב) אחרי 'ובפיקוחו' יבוא 'ובניצוחו'.

גלעד קריב: מי בעד קבלת ההסתייגות?

גלעד קריב: מי נגדה?

גלעד קריב: ההסתייגות נדחתה.

גלעד קריב: לא אושר.

גור בליי: הסתייגות 206.

גלעד קריב: אני מקריא.

גלעד קריב: בסעיף 18 המוצע, אחרי 'הממשלה' יבוא 'הישראלית פלסטינית הראשונה'.

גלעד קריב: מי בעד? מי נגד?

גלעד קריב: ההסתייגות נדחתה.

גלעד קריב: לא אושר.

גור בליי: 217.

גלעד קריב: אני מקריא.

גלעד קריב: בסעיף 20 המוצע, אחרי 'אסדרה' יבוא 'נגד תושבי יהודה ושומרון לבקשת סיעות השמאל'.

גלעד קריב: מי בעד?

גלעד קריב: מי נגד?

גלעד קריב: ההסתייגות נדחתה.

גלעד קריב: לא אושר.

גור בליי: הסתייגות 315 ו-316.

גלעד קריב: הסתייגות 315.

גלעד קריב: בסעיף 30(א) המוצע, בסופו יבוא 'ולוועדת הכספים של הכנסת'.

גלעד קריב: מי בעד? מי נגד?

גלעד קריב: ההסתייגות נדחתה.

גלעד קריב: לא אושר.

גלעד קריב: 316.

גלעד קריב: בסעיף 30(א) המוצע בסופו יבוא 'ולוועדת הכלכלה של הכנסת', מי בעד?

גלעד קריב: מי נגד?

גלעד קריב: ההסתייגות נדחתה.

גלעד קריב: לא אושר.

גור בליי: 357.

גלעד קריב: אחרי הסעיף 40 המוצע יבוא 'סמכות הממשלה לפתור, 40א, הממשלה רשאית בהחלטתה לפטור מאסדר מהוראות חוק זה לעניין אסדרה מסוימת'.

גלעד קריב: מי בעד? מי נגד?

גלעד קריב: ההסתייגות נדחתה.

גלעד קריב: לא אושר.

גור בליי: אני מזכיר שהוועדה לא הצביעה על 395 עד 425, אבל ביחס אליהן ועדת הכנסת קיבלה את טענת הנושא חדש ולכן הן הוסרו ולא יצורפו להצעת החוק למליאה.

זאב בנימין בגין: מה לא מצורף?

גור בליי: הם פשוט יירדו, 30 הסתייגויות.

גלעד קריב: מהחוק לא יורד כלום.

גור בליי: וכמו כן אני מציין שהבוקר הסתייגות 426 עד 445, משום שהן לא קשורות בכלל להצעת החוק הנדונה וזה למעשה תיקונים עקיפים שמולבשים כאילו שהם לא תיקונים עקיפים, אז הם בעצם יוסרו מההסתייגויות גם כן בהתאם לנוהל בהקשר הזה לגבי הסתייגויות שלא קשורות להצעת החוק הנדונה.

גלעד קריב: תודה.

גלעד קריב: אני מבקש רביזיה על כל ההסתייגויות שזה עתה דחינו ואנחנו נקבע את הרביזיה לשעה שבע ושתי דקות, אז נקיים את הרביזיה על ההסתייגויות שדחינו.

גלעד קריב: אנחנו עכשיו, חבריי וחברותיי, חוזרים לסדר ההצבעות על הרביזיות שנקטע הבוקר בשל חידוש ההצבעות במליאה.

גלעד קריב: אנחנו סיימנו בסעיף 107.

גור בליי: רביזיה על הסתייגות 107.

גלעד קריב: חבריי, מה שיקרה כרגע, מה שאנחנו הולכים לעשות זה את הדבר הבא, לגבי כל ההסתייגויות הרבות שהצבענו עליהן בליל אמש והוגשו בגינן בקשות רביזיה על ידי סיעות האופוזיציה, הבוקר, מכיוון שהיו נציגים של האופוזיציה אנחנו הצבענו עד רביזיה 107.

גלעד קריב: כרגע אין נציגים של סיעות האופוזיציה המבקשות ולכן על כל ההסתייגויות שהצבענו אמש מ-107 ואילך בקשות הרביזיה נופלות או דינן כנדחות ולכן סיימנו את ההצבעות על הרביזיות של כל הסעיפים מליל אמש.

גלעד קריב: אנחנו קבענו לשעה שבע ושתי דקות.

גלעד קריב: תקנונית אנחנו יכולים כרגע למשוך אותם, אני הגשתי את הרביזיה, אני יכול למשוך, אבל השאלה אם – בכל מקרה מי שהגיש את הרביזיה זה אני אז אני יכול רק לעשות הצבעה, אני לא צריך לתת למישהו לנמק.

גור בליי: צריך חצי שעה.

גלעד קריב: אז אני אומר, אני חושב שהקפדנו מאוד לאורך כל תהליך החקיקה לתת לסיעות האופוזיציה להשתתף בדיון, עשינו אתמול מהלך ארוך, החוק הזה לא צריך להיוולד מתוך איזה שהיא טענה של מאן דהו על קיצור תהליכים.

גלעד קריב: אני מציע שבשעה שבע ושתי דקות נתכנס שוב.

גלעד קריב: אם יהיו כאן חברי סיעות אופוזיציה שיבקשו שאכן נצביע על תשע ההסתייגויות האלה מחדש אני אאפשר את זה במסגרת הרביזיה, אם לא אז אני אמשוך את הרביזיה ובזה יסתיים האירוע ואז בשבע ושלוש דקות או קצת יותר אנחנו נצביע על החוק לשנייה ושלישית.

זאב בנימין בגין: לשם כך התכנסנו .

גלעד קריב: נכון, וגם שם אנחנו נראה אם אנחנו קובעים רביזיה אם לאו.

גלעד קריב: אז אני אומר שמבחינת לוחות זמנים אני מניח שבאזור שבע וכמה דקות נצביע על החוק בשנייה ושלישית ונקבע כעבור חצי שעה רביזיה על האישור של החוק כולו ולקראת רבע לשמונה נסיים את העניין ויהיו לנו שני מקטעים של הפסקות.

גלעד קריב: אז אנחנו נצא להפסקה ונשוב בשבע ושתי דקות לעניין הרביזיות וההצבעה על החוק בהכנה לשנייה ושלישית.

גלעד קריב: תודה, חבריי, יצאנו להפסקה.

גלעד קריב: מכובדיי, אנחנו מחדשים את הדיון, אנחנו הודענו על רביזיה על תשע הסתייגויות שהצבענו עליהן לפני כחצי שעה.

גלעד קריב: בראש ובראשונה על מנת לאפשר לנציגי סיעות האופוזיציה, אם הם ירצו בכל זאת ליטול חלק בהצבעה ואפילו לנמק את ההסתייגויות לאפשר להם.

גלעד קריב: אני רואה שהם אינם נמצאים כאן ולכן אני מושך את בקשת הרביזיה ואנחנו ניגשים באופן מיידי לאישור הצעת החוק בנוסח שהתקינה – אנחנו נמתין רגע.

זאב בנימין בגין: אתם נראים נינוחים בצד השני.

גלעד קריב: הם נראים מותשים.

זאב בנימין בגין: תעמידו פנים של מופתעים.

גלעד קריב: יש ממד של הפתעה שהצלחנו להביא את החוק הזה לחוף מבטחים.

זאב בנימין בגין: בהחלט, כל הכבוד ליושב ראש.

גלעד קריב: כל הכבוד לחברי הוועדה ולמשרדי הממשלה המציעים, גם לכם מגיעות הברכות.

קריאה: למה אנחנו מחכים?

קריאה: אמרת שבע ושתי דקות, לא?

גלעד קריב: כן, אבל א', הייתי צריך למשוך את הרביזיה, ב', גילינו אתמול בשעות הקטנות של הבוקר שהשעון של הוועדה מקדים את זמנו בערך ב-90 שניות, נכון?

גבי לסקי: בפעם הבאה תדע שאתה צריך לחשב תוספת זמן קיש.

גבי לסקי: יש תוספת זמן רביזיה ויש תוספת זמן קיש.

גלעד קריב: חבר הכנסת סעדי הודיע לנו שהוא רוצה ליטול חלק בדיון.

גלעד קריב: ברוך הבא, חבר הכנסת כלפון, חבר הכנסת סעדי גם הצטרף, בדיוק הגעתם להצבעה שלנו.

גלעד קריב: אני מעמיד את פרק י"ט - - -

גור בליי: אחרי שכל ההסתייגויות הוסרו.

גלעד קריב: לאחר הסרת כל ההסתייגויות אני מעמיד את פרק י"ט (אסדרה), למעט סעיפים 21, 28 ו-30 המוצעים בסעיף 92 להצעת החוק, מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021, אני מעמיד את הצעת החוק להצבעה להעברה למליאה לקריאה שנייה ושלישית.

גור בליי: בנוסח שהוקרא בוועדה על השינויים שלו וכמובן בכפוף לשינויי נוסח כמקובל שאנחנו עושים אחרי זה.

גלעד קריב: מי בעד?

גלעד קריב: מי נגד?

גלעד קריב: אושר.

גלעד קריב: הצעת החוק אושרה.

גלעד קריב: אני קובע רביזיה לשעה 19:39 על אישור הצעת החוק.

גלעד קריב: אם לא יהיו פה כולם אז תודה לכל מי שנטל ונטלה חלק בדיונים הארוכים והממושכים, תודה לצוות הייעוץ המשפטי שעשה פה באמת ימים כלילות בהקשר - - -

זאב בנימין בגין: הפוך, לילות כימים.

גלעד קריב: האמת שזה ימים כלילות, לילות כימים.

זאב בנימין בגין: קָרֵב יוֹם, קָרֵב יוֹם אֲשֶׁר הוּא לֹא יוֹם וְלֹא לַיְלָה.

גלעד קריב: בדיוק, נכון.

גלעד קריב: תודה לצוות הוועדה ולכל מי שנטל חלק בדיונים, אנחנו בשעה 19:36 נצביע על הרביזיה, תודה, יצאנו להפסקה.

גלעד קריב: אנחנו מחדשים את הדיון.

גלעד קריב: מכובדיי, תודה שהמתנתם, אני שמח שיש לנו כאן נציגות מקיר אל קיר של הקואליציה.

גלעד קריב: נציין לפרוטוקול, חבר הכנסת בני בגין, חברת הכנסת ענבר בזק, חברת הכנסת גבי לסקי, חבר הכנסת יום טוב כלפון, חברת הכנסת שרן השכל, תודה לגל וליעל, נציגי משרד האוצר ומשרד המשפטים בהתאמה.

גלעד קריב: אני מתקשה להבין מדוע בחוק הדיינים לא מצאתם לנכון להתרגש ככה, מוזר בעיניי.

גלעד קריב: אז אנחנו עוד שנייה נצביע על הרביזיה, אבל זו הזדמנות טובה להודות לכולם ולכולן, בראש ובראשונה באמת לכל חברי וחברות הקואליציה בוועדה שהיו מעורבים עוד לפני הגעת החוק לוועדה.

גלעד קריב: אני אזכיר גם את סגן השר אביר קארה, שחוגג היום יום הולדת והיה מעורב מאוד בקידום הצעת החוק.

גלעד קריב: אז תודה באמת לכל חברי וחברות הכנסת, תודה לנציגי שלושת המשרדים הממשלתיים, גם אתם הייתם בתוך המהומה והקלחת וכמובן לצוות המשפטי ולצוות הוועדה, אז תודה לכולם.

גלעד קריב: ואני גם אומר גם לחברי וחברות אופוזיציה שנטלו חלק בדיונים, בין אם בתפקיד רשמי כחברים וחברות בוועדה ובין אם בכלל כחברים וחברות שתרמו, וצריך לומר שהיו פה חברי וחברות אופוזיציה שתרמו לדיונים לא מעט.

גלעד קריב: הם לא כאן.

גלעד קריב: הכוונה הייתה גם חברי אופוזיציה שתרמו לדיון וכמובן נציגי ארגונים אזרחיים, אקדמיה, התאגידים הציבוריים, מחווה ליוסף שלא איתנו, תמסרי לו, יעל, שהזכרנו אותו לטובה.

גלעד קריב: אז באמת תודה לכולם ולחיי עוד חוקים משמעותיים.

שרן השכל: הם יתחילו בשבוע הבא.

גלעד קריב: נכון, וכבר אמרתי למישהו ששאל אותי שבעיניי בסופו של דבר הגיוון הפנים קואליציוני מוציא תוצאות טובות, בסופו של דבר זה מדייק את הדברים למרות כל הקשיים.

שרן השכל: כן, של פשרות, של הסכמות.

גלעד קריב: פשרות, הסכמות, איזונים, פרספקטיבות חדשות.

שרן השכל: מה שאומר שאף אחד מאיתנו לא מרוצה לחלוטין.

גלעד קריב: נכון, אבל בני מרוצה.

גלעד קריב: אני חושב שגם בחרנו בסופו של יום, וזה אולי משהו כן לבאות גם בוועדה הזו, שבכאלה סיטואציות הרי אפשר ללכת לשני כיוונים, או לכיוון הצמצום שאתה זורק החוצה כל דבר שחשוב לצד השני, או בדרך שאני חושב שכן הצלחנו בסוף ללכת אליה, שאתה יודע לבנות איזה שהוא פסיפס שיש בו ביטוי לדברים שחשובים לכל הצדדים.

גלעד קריב: אני חושב שהחוק הלך יותר בכיוון הזה ואני חושב שזה כיוון יותר נכון ברוב המקרים.

גלעד קריב: אז באמת המון תודה לכולם ובואו נצביע.

גלעד קריב: איזה יופי שזה יהיה פה אחד, ככל הנראה.

גלעד קריב: רביזיה על החלטת הוועדה לאשר את פרק י"ט (אסדרה), למעט סעיפים 21, 28 ו-30 המוצעים בסעיף 92 להצעת החוק, מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021.

גלעד קריב: מי בעד הרביזיה?

גלעד קריב: מי נגדה?

גלעד קריב: לא אושר

שרן השכל: ברכות.

גלעד קריב: שרן היקרה, תודה.

גלעד קריב: החוק עבר פה בוועדה, יש עוד סוגיה כזאת קטנה שנקראת מליאת הכנסת.

גלעד קריב: זהו, נעשה המעשה.